รัฐบาลไทย-ข่าวทำเนียบรัฐบาล-ปลัดมหาดไทย พร้อมด้วยนายกสมาคมแม่บ้านมหาดไทย นำผู้บริหารกระทรวงมหาดไทยและคณะกรรมการสมาคมแม่บ้านมหาดไทย 25 จังหวัดภาคกลาง ศึกษาดูงานพื้นที่ อบต.โก่งธนู ขยายผลสร้างความยั่งยืน
วันพฤหัสบดีที่ 24 พฤศจิกายน 2565
ปลัดมหาดไทย พร้อมด้วยนายกสมาคมแม่บ้านมหาดไทย นําผู้บริหารกระทรวงมหาดไทยและคณะกรรมการสมาคมแม่บ้านมหาดไทย 25 จังหวัดภาคกลาง ศึกษาดูงานพื้นที่ อบต.โก่งธนู ขยายผลสร้างความยั่งยืน
ปลัดมหาดไทย พร้อมด้วยนายกสมาคมแม่บ้านมหาดไทย นําผู้บริหารกระทรวงมหาดไทยและคณะกรรมการสมาคมแม่บ้านมหาดไทย 25 จังหวัดภาคกลาง ศึกษาดูงานพื้นที่ อบต.โก่งธนู ขยายผลสร้างความยั่งยืน เพื่อคุณภาพชีวิตที่ดีของประชาชน
วันนี้ (24 พ.ย. 65) เวลา 08.00 น. ที่พื้นที่องค์การบริหารส่วนตําบลโก่งธนู อําเภอเมืองลพบุรี จังหวัดลพบุรี นายสุทธิพงษ์ จุลเจริญ ปลัดกระทรวงมหาดไทย พร้อมด้วย ดร.วันดี กุญชรยาคง จุลเจริญ นายกสมาคมแม่บ้านมหาดไทย นําคณะผู้บริหารกระทรวงมหาดไทย คณะกรรมการบริหารสมาคมแม่บ้านมหาดไทย ภาคีเครือข่ายของกระทรวงมหาดไทย และสมาคมแม่บ้านมหาดไทย ภาคกลาง 25 จังหวัด ได้แก่ จังหวัดกาญจนบุรี จันทบุรี ฉะเชิงเทรา ชลบุรี ชัยนาท ตราด สมุทรสงคราม นครนายก นครปฐม นนทบุรี ปทุมธานี ประจวบคีรีขันธ์ ปราจีนบุรี พระนครศรีอยุธยา เพชรบุรี ระยอง ราชบุรี ลพบุรี สมุทรปราการ สมุทรสาคร สระแก้ว สระบุรี สิงห์บุรี สุพรรณบุรี และจังหวัดอ่างทอง ศึกษาดูงาน ณ ฐานการเรียนรู้โก่งธนูโมเดล อําเภอเมืองลพบุรี จังหวัดลพบุรี โดยได้รับเมตตาจากท่านเจ้าคุณพระปัญญาวิสุทธิโมลี เจ้าคณะจังหวัดลพบุรี (ธ) เจ้าอาวาสวัดพระนางจามเทวี ร่วมในการศึกษาดูงานในครั้งนี้ด้วย โดยมี นายอําพล อังคภากรณ์กุล ผู้ว่าราชการจังหวัดลพบุรี นางสุวจี ศิริปัญโญ ประธานแม่บ้านมหาดไทยจังหวัดลพบุรี นายศุภภิมิตร เปาริก นายสุภกิณห์ แวงชิน รองผู้ว่าราชการจังหวัดลพบุรี นายบรรหาร เนาวรัตน์ นายกองค์การบริหารส่วนตําบลโก่งธนู นางแสงจันทร์ ระวังกิจ ปลัดองค์การบริหารส่วนตําบลโก่งธนู ผู้บริหาร ข้าราชการ และภาคีเครือข่ายพี่น้องประชาชนชาวตําบลโก่งธนู ร่วมให้การต้อนรับและนําเยี่ยมชมศึกษาดูงาน
นายสุทธิพงษ์ จุลเจริญ ปลัดกระทรวงมหาดไทย กล่าวว่า ตําบลโก่งธนูแห่งนี้เป็นตําบลต้นแบบที่มีการน้อมนําพระราชดําริของพระบาทสมเด็จพระเจ้าอยู่หัว ในเรื่องหลักการทรงงาน "บวร" "บรม" "ครบ" อันหมายถึง บ้าน พี่น้องประชาชน ผู้นําท้องถิ่น ท้องที่ ราชการ และภาคผู้นําศาสนา โดยมี ท่านนายอําเภอ ท่านปลัดอําเภอ ท่านพัฒนาการอําเภอ ทุกภาคส่วน ครูบาอาจารย์ คุณหมอ สาธารณสุข และหน่วยราชการอื่น ๆ และที่สําคัญที่สุดเป็นต้นแบบที่คณะสงฆ์ นับตั้งแต่ ท่านเจ้าคุณพระเทพเสนาบดี เจ้าคณะจังหวัดลพบุรี เจ้าอาวาสวัดกวิศราราม ราชวรวิหาร พระปัญญาวิสุทธิโมลี เจ้าคณะจังหวัดลพบุรี (ธ) เจ้าอาวาสวัดพระนางจามเทวี รวมถึงท่านเจ้าอาวาสวัดโบสถ์ โก่งธนู และทุกวัดในเขตตําบลโก่งธนู ซึ่งเมื่อชาวโก่งธนูนําหลักการทรงงานดังกล่าวมาใช้ก็ส่งผลทําให้หมู่บ้านโกงธนูเป็นน้ําหนึ่งใจเดียวกัน เกิดความรัก ความสามัคคี ทุกภาคส่วนช่วยเหลือการขับเคลื่อนงานกันอย่างเต็มกําลัง
"ชาวโก่งธนูได้น้อมนําเอาแนวพระราชดําริของสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ในเรื่องของการน้อมนําเอาหลักปรัชญาของเศรษฐกิจพอเพียง การพึ่งพาตนเอง ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ด้วยการใช้ชีวิตอย่างมีเหตุมีผล และที่สําคัญที่สุดที่ เป็นต้นแบบทําให้โด่งดังไปทั่ว คือ "โครงการบ้านนี้มีรักปลูกผักกินเอง" และ "ทางนี้มีพ้นผู้คนรักกัน" ที่พระองค์พระราชทานแนวพระราชดําริไว้ให้ และทรงมีพระมหากรุณาธิคุณเสด็จพระราชดําเนินมาเยี่ยมถึงที่โก่งธนู ทําให้เกิดขวัญกําลังใจ และน้อมนํามาใช้ในชีวิตประจําวันอย่างยั่งยืนทั้งเชิงปริมาณ ทุกบ้านปลูกผักสวนครัวบ้านละ 20-30 ชนิด ตามถนนหนทางก็ปลูกไม้ผล และในเชิงคุณภาพ ชาวบ้านที่นี่ลงมือทําด้วยตนเองไม่พอ ยังปลูกฝังไปถึงรุ่นลูกรุ่นหลาน ประกอบกับทํามาเป็นระยะเวลายาวนาน ทําจนเป็นวิถีชีวิต จนลูกหลานรับเอาวัฒนธรรมการพึ่งพาตนเองและการสร้างความมั่นคงด้านอาหาร เป็น "อาสาสมัครท้องถิ่นรักษ์โลก" ด้วยเพราะลูกหลานเหล่านั้นเขาเห็นพ่อ แม่ ปู่ ย่า ตา ยาย และทุกบ้านปลูก จนเป็นสิ่งที่คนปกติทําจนเป็นปกติ เขาทํากัน จนเป็นนิสัยเป็นวัฒนธรรมที่ฝังอยู่ ดังเช่น "น้องจั๊ม" มัคคุเทศก์น้อย แข่งบ้านโก่งธนู ผู้เป็น อถล. ของชุมชน ซึ่งคาดหวังว่า พี่น้องคนไทยทั้งที่โก่งธนูและคนไทยทั่วประเทศจะมีความมั่นคงทางอาหารตลอดไป" นายสุทธิพงษ์ฯ กล่าวในช่วงต้น
นายสุทธิพงษ์ จุลเจริญ ได้กล่าวต่ออีกว่า นอกจากนี้ คนโก่งธนูยังเป็นต้นแบบการดูแลรักษาสิ่งแวดล้อม โดยทุกครัวเรือนมีถังขยะเปียกลดโลกร้อน ซึ่งได้เริ่มทําไปพร้อมกับคนทั้งประเทศ จึงขอให้ได้ผู้นําในพื้นที่ ทั้งท่านผู้ว่าราชการจังหวัด ท่านนายอําเภอ ท่านหัวหน้าส่วนราชการ ท่านผู้บริหารองค์กรปกครองส่วนท้องถิ่น ข้าราชการ ต้องเป็น "ผู้นําต้องทําก่อน" เมื่อเป็นผู้นําต้องทําก่อน ก็จะเป็นตัวอย่างให้กับประชาชน ทําให้มีผักปลอดภัย มีกิจกรรมที่ทําให้เกิดความรักความสามัคคี ในครอบครัวในชุมชน และจะทําให้ทุกครัวเรือนมีความมั่นคงด้านอาหาร และช่วยกันดูแลสิ่งแวดล้อม ทําให้ลูกหลานของทุกครอบครัวเป็นคนดีสําเร็จผลดังที่พวกเราทุกคนตั้งใจและเสียสละเวลามาศึกษาดูงานในวันนี้
"ขอให้ทุกท่านนําสิ่งที่ดูงานในวันนี้ไปขยายผล เพราะท่านได้มาดูตัวอย่างที่เป็นรูปธรรมว่า สิ่งที่เป็น Amazing หรือความมหัศจรรย์ในโลกนี้มันเกิดขึ้นได้ ถ้าเรามี "ผู้นํา" ที่เอาจริงเอาจัง ช่วยกระตุ้นปลุกเร้าให้น้อง ๆ ในทีมงาน ทั้งข้าราชการและภาคีเครือข่าย อบต. เทศบาล ทั้งเรื่องการปลูกผักสวนครัวสร้างความมั่นคงด้านอาหาร การบริหารจัดการขยะ การลดโลกร้อนยืดอายุโลกของเราให้ยืนยาว "ทําได้จริง" ไม่ว่าอยู่ที่ไหนก็ทําได้ ถ้าเราเอาจริงเอาจัง ช่วยกัน Change for Good ตามเป้าหมายการพัฒนาที่ยั่งยืน (Sustainable Development Goals) ทั้ง 17 ข้อขององค์การสหประชาชาติ เพื่อให้ลูกหลานของเราได้อยู่ในโลกที่สวยงาม สะอาดสะอ้าน มีความอุดมสมบูรณ์ทางด้านอาหาร และเมื่อเขาเติบโตขึ้นก็สามารถเป็นคนที่ช่วยเหลือตัวเอง ช่วยเหลือครอบครัว ช่วยเหลือชุมชน ช่วยเหลือประเทศชาติ ให้มีความมั่นคง มั่งคั่ง และมีคุณภาพชีวิตที่ดีได้อย่างยั่งยืน" นายสุทธิพงษ์ฯ กล่าวเพิ่มเติม
ดร.วันดี กุญชรยาคง จุลเจริญ กล่าวว่า ด้วยพระมหากรุณาธิคุณของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่ได้รับการสืบสาน รักษา และต่อยอดพระราชปณิธานโดยพระบาทสมเด็จพระเจ้าอยู่หัว สมเด็จพระนางเจ้า ฯ พระบรมราชินี สมเด็จพระกนิษฐาธิราชเจ้า ฯ กรมสมเด็จพระเทพรัตนราชสุดา สยามบรมราชกุมารี และพระบรมวงศานุวงศ์ทุกพระองค์ ทําให้ผืนแผ่นดินไทยทั่วทุกหนทุกแห่งเป็นแผ่นดินธรรมแผ่นดินทอง โดยเฉพาะพื้นที่แห่งนี้ พี่น้องชาวโก่งธนูกว่า 2,000 คน ได้น้อมนําพระราชดําริมาใช้ในชีวิตประจําวัน เป็นคนดีของแผ่นดิน เป็นแบบอย่างของคนไทย ที่พวกเราควรจะได้มีโอกาสได้มาพบ ได้มาศึกษาวิถีชีวิต ซึ่งการศึกษาดูงานในในนี้ จะแบ่งการเรียนรู้ออกเป็นฐานการศึกษา ได้แก่ 1) ฐานการเรียนรู้ ตามแนวพระราชดําริสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี โครงการ "บ้านนี้มีรัก ปลูกผักกินเอง" เพื่อเสริมสร้างความมั่นคงทางอาหาร 2) ฐานการเรียนรู้ตามแนวพระราชดําริสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี โครงการ "ทางนี้มีผล ผู้คนรักกัน" ซึ่งเป็นฐานที่ทุกคนจะได้ดูตัวอย่างการปลูกผักที่เป็นธรรมชาติของชีวิตของทุกครัวเรือน จะไม่มีครัวเรือนไหนเลยที่ไม่เห็นผักสวนครัวหน้าบ้าน ซึ่งเป็นแบบอย่างให้กับครัวเรือนทั่วไป รวมทั้งการปลูกผักไม้ผล บริเวณริมถนน ริมทางสาธารณะในพื้นที่ ดูแลโดยคนในชุมชน ซึ่งเป็นธรรมชาติของชีวิตพี่น้องโก่งธนูจริง ๆ 3) ฐานการเรียนรู้ การบริหารจัดการขยะต้นทางให้เกิดประโยชน์ ซึ่งกระทรวงมหาดไทย ได้ร่วมกับทุกจังหวัดตั้งเป้า ดําเนินการเชิญชวนพี่น้องประชาชนทุกบ้านทุกครัวเรือน มีถังขยะเปียกลดโลกร้อน 100% ภายใน 31 ธันวาคม 2565 และดําเนินการคัดแยกขยะ โดยขยะเปียก ขยะเศษอาหารที่ลงในถังขยะเปียกลดโลกร้อน จะใช้เวลาไม่เกิน 2 เดือนก็จะกลายเป็นปุ๋ยอินทรีย์ชั้นยอดไปใส่ผักที่เราปลูกในแปลงทั้งหมด และ 4) ฐานการเรียนรู้ สนามเด็กเล่นสร้างปัญญา ตามแนวทางพระราชดําริ "หลักปรัชญาของเศรษฐกิจพอเพียง" การน้อมนําแนวพระราชดําริ ในการดูแลสุขภาพอนามัยแม่และเด็ก เพื่อลูกหลานของเราจะได้เติบโตตามวัย เพื่อนําไปขยายผลในพื้นที่จังหวัดต่าง ๆ ให้เกิดความยั่งยืนต่อไป